UPDATE: Ministrul Transporturilor cere investigarea rapidă a cauzelor incidentului feroviar. Lucian Șova arată că este absolut necesară creșterea investițiilor pentru reabilitarea căii ferate și susține că a atras atenția de mai multe ori că starea infrastructurii feroviare „este urmare a lipsei finanțării de-a lungul timpului”:

„În fiecare an, se deteriorează 320 de kilometri de cale ferată și se repară, capital, doar 16 kilometri, în limita bugetelor pe care compania le are la dispoziție.”, se arată într-un comunicat de presă postat pe site-ul Ministerului Transporturilor.

UPDATE 09:08: Purtătorul de cuvânt al CFR Călători, Adrian Vlaicu, a declarat, la Digi 24, că nu se cunosc pentru moment cauzele producerii incidentului.

UPDATE 09:05: Șeful Departamentului pentru Situații de Urgență, Raed Arafat, a declarat, într-o intervenție telefonică la Digi 24, că „o singură persoană a fost aruncată afară și este cu fracturi de membre superioare” și că se află în drum spre spital.

Incidentul a avut loc în această dimineață, în zona localității Băiești din județul Hunedoara, când ultimele două vagoane din garnitura unui tren care se deplasa pe ruta Constanța – Arad și transporta 120 de călători au deraiat. La fața locului au intervenit patru echipaje de pompieri și un echipaj al Serviciului de Ambulanță Hunedoara.

A fost activat Planul Roșu de Intervenție, având în vedere „numărul mare al ocupanților din cele două vagoane, aproximativ 20 de persoane”.

„După sosirea la fața locului a echipajelor ISU Hunedoara, pompierii au constatat că în urma accidentului a rezultat o singură victimă, cu posibile fracturi la membrele superioare. După acordarea asistenței medicale de urgență la fața locului, victima va fi transportată la spital.”, potrivit Inspectoratului pentru Situații de Urgență.

Celelalte persoane aflate în tren nu au nevoie de îngrijiri medicale. ISU anunță că toți pasagerii vor fi preluati și transportați în siguranță la Petroșani.